2020. gada 5. decembrī

Divas no latvietēm TOP 10 *Eberspacher* Pasaules kausa otrajā posmā

Sestdien, 5. decembrī Vācijas ledus trasē, Altenbergā Eberspacher Pasaules kausa otrā posma otrajā dienas daļā uz starta devās 28 dāmas no 14 nācijām. No tām arī visas četras Latvijas sportistes: Ulla Zirne, Kendija Aparjode, Elīza Tīruma un juniore Sigita Bērziņa.

Pēc pirmā brauciena teicams sniegums Kendijai Aparjodei, apsteidzot pieredzējušo vācieti Dajanu Eitbergeri *(Dajana Eitberger)* un ierindojoties sestajā vietā, Elīzai Tīrumai ne tik veiksmīgs brauciens un finišā astotā pozīcija, bet Ullai Zirnei 14. vieta. Savukārt Sigitai Bērziņai izdevās uzrādīt ceturto labāko starta rāvienu, bet finišā 18. pozīcija.

Otrajā braucienā Kendijai Aparjodei astotais labākais laiks, attiecīgi divu braucienu summā septītā vieta [+0.588], uzreiz aiz komandas biedres Elīza Tīruma, kurai otrajā braucienā izdevās bez kļūdām izbraukt trasi un divu braucienu summā saglabāt astoto pozīciju [+0.644]. Ullai Zirne labi aizvadīts brauciens un izcīnīta 14. vieta [+1.282]. Savukārt Sigitai Bērziņai otrajā braucienā trešais labākais starta rāviens, kas finišā ļāva pakāpties divas pozīcijas un ierindoties 16. vietā [+1.572].

Pirmais trijnieks neierasts. Absulūti labāko rezultātu parādīja krieviete Tatjana Ivanova [1.45.170], otrā – jaunā māmiņa Natālija Gaizenbergere *(Natalie Geisenberger)* [+0.113], bet trešā – Ivanovas komandas biedre Jekaterina Katņikova *(Ekatarina Katnikova)* [+0.200].

Svētdien, 6. decembrī Eberspacher Pasaules kausa otrais posms turpināsies ar vīru sacensībām un komandu stafeti.  Latvijas sportistu gaitām trasē seko līdzi tiešraidē Helio un Shortcut kanālā Best4Sport TV.

 Svētdiena, 6. decembris

10.30 1. brauciens – Vīrieši  
12.05 2. brauciens – Vīrieši  
14.15 Komandu Stafete

Informāciju sagatavoja:

Ieva Ose

LKSF sabiedrisko attiecību pārstāve